text: Cléomadès moult anuia 
   Que dès dont ne s'en avisa 
   Que à Chastiau Noble tramist 
   Le cheval de fust. Bien vousist 
   Qu'il s'en fust dès dont avisez ; 
   Car cil au cheval fust alez 
   Au roi Carmant et là ensamble. 
   Nonpourquant par raison li samble 
   Qu'il n'est pas drois qu'il i envoit 
   PageV02P192
   Le cheval, pour ce qu'il avoit 
   Par le cheval cele perdue 
   Dont il cuida faire sa drue, 
   Et croit que, se là revenoit 
   Li chevaus, et il le véoit, 
   Qu'il en aroit au euer anui. 
   Miex vient qu'il i envoit autrui ; 
   Car riens qui li deüst desplaire 
   Ne vorroit pas volentiers faire, 
   Ains le vorroit moult honnorer. 
   À cele lettre deviser 
   Fu sa mere done Ynabele, 
   Si fu Clarmondine la bele, 
   Qui moult lie de cuer estoit 
   De ce que tel chose mandoit 
   Cléomadès Meniadus. 
   Grans amistiez et grant salus 
   Manda Clarmondine la gente 
   La royne et sa fille Argente, 
   Et le roy, bien raison y a, 
   Car bon et courtois le trouva.
  